text: Alle partier forhandler på Fanø
  02 december 2017 kl. 16.40
  Efter valgdrama på Fanø har Kristine Kaas Krog nu indkaldt til møde med alle partierne. 
  Opdatering: Klokken 17:30 er der endnu ikke noget nyt fra mødet.
  Lørdag klokken 15 mødtes alle partierne efter valgdrama på Fanø.   
  Kristine Kaas Krog konstituerede sig med SF, Det Konservative Folkeparti og Alternativet dagen efter valget, hvor hun fik et flertal bag sig som borgmester. Derudover er de tre andre partier i det nye byråd, Venstre, Socialdemokratiet og Miljølisten også inviteret med.
  Valgdrama på Fanø
  Onsdag meldte Kristine Kaas Krog ud, at hun var klar til at gå i en bredere konstituering i det nye byråd. 
  Efter den udmelding mente Karen Jeppesen, SF, at "konstitueringsaftalen er faldet på gulvet".
  Det Konservative Folkepartis Christian Lorenzen var også chokeret over udmeldingen.
  - Vi er rystet over, at vores aftalepartner ikke har taget os med på råd, når hun går ud og ønsker en bredere konstitueringsaftale. Det er en helt ny situation, og det er bekymrende, sagde han til TV SYD onsdag.
  Hos Alternativet mente de stadigvæk, at aftalen var gældende. 
  Hovedpersonen i valgdramaet på Fanø udtalte efterfølgende, at hun ikke forstod, at hendes udtalelse om at forsøge at skabe et bredere samarbejde, havde skabt vrede hos Det Konservative Folkeparti og SF.
  - Jeg synes, at det er rimeligt udramatisk. Det eneste, jeg har sagt, er, at jeg vil afsøge mulighederne for en bredere konstituering. Så for mig er der ingen tvivl om, at vores aftale stadig er gældende, sagde Kristine Kaas Krog til TV SYD.
  
  